Üldkohtu (viies koda) 14. detsembri 2017. aasta otsus – Campo jt vs. Euroopa välisteenistus
(kohtuasi T‑577/16)
Avalik teenistus – Ametnikud – Teenistujad – Töötasu – Kolmandates riikides töötavad Euroopa välisteenistuse töötajad – Personalieeskirjade X lisa artikkel 10 – Elamistingimuste eest makstava toetuse iga aastane läbivaatamine – Otsus vähendada Montenegros elamistingimuste eest makstavat toetust 15%‑lt 10%‑le – Õigusvastasuse vastuväide
1.      Õigusvastasuse vastuväide – Ulatus – Aktid, mille õigusvastasusele saab viidata – Vaidlustatud otsuse aluseks olev üldakt – Õigusliku seose vajalikkus vaidlustatud akti ja vaidlusaluse üldakti vahel
(ELTL artikkel 277)
(vt punkt 25)
2.      Ametnike hagid – Huve kahjustav akt – Mõiste – Töötasu või pensioniteatis, mis kajastab puhtrahalist otsust – Hõlmamine – Varasemaid haldusotsuseid puhtalt kinnitav töötasu või pensioniteatis – Väljaarvamine
(Ametnike personalieeskirjad, artikli 90 lõige 2 ja artikli 91 lõige 1)
(vt punktid 31–36)
3.      Ametnikud – Töötasu – Kolmandates riikides töötavatele ametnikele kohaldatav töötasu ja hüvitiste regulatsioon – Elamistingimuste eest makstav toetus – Saamise tingimused – Institutsioonide kohustus järgida elamistingimuste eest makstava toetuse kindlaksmääramise menetlust – Rikkumine – Tagajärjed
(Ametnike personalieeskirjad, X lisa artikkel 10)
(vt punktid 58 ja 59)
Ese
ELTL artikli 270 alusel esitatud nõue tühistada hagejate 2015. aasta märtsi ja järgnevad töötasu teatised selles osas, milles nendega kohaldatakse Euroopa välisteenistuse 23. veebruari 2015. aasta otsust, millega alates 1. jaanuarist 2015 vähendatakse Montenegros töötavate Euroopa Liidu töötajate elamistingimuste eest makstavat toetust.
Resolutsioon
1.
Tühistada Alessandro Campo ning teiste Euroopa välisteenistuse ametnike ja teenistujate, kelle nimed on esitatud lisas, töötasu teatised, mille hagi esitamise kuupäeval oli Euroopa välisteenistus koostanud 2015. aasta märtsi kohta, selles osas, milles nendega kohaldatakse Euroopa välisteenistuse 23. veebruari 2015. aasta otsust, millega alates 1. jaanuarist 2015 vähendatakse Montenegros töötavate Euroopa Liidu töötajate elamistingimuste eest makstavat toetust.
2.
Jätta hagi ülejäänud osas rahuldamata.
3.
Mõista kohtukulud välja Euroopa välisteenistuselt.